Jerky | coetzeeblog
16 Donderdag Jul 2015
Jerky, is seker die naaste aan biltong, onder die Amerikaners. Ook nie soos ons biltong, vleis waarvan die vet verwyder is en in dun repies gesny en met sout en ander speserye bedek en dan gedroog is, kunsmatig of natuurlik. Natuurlik, as die lugvog, nie te hoog is nie, andersins in die oond by 'n lae temperatuur. Afhangende van die speserye, is die eindproduk dan baie na aan, wat aan ons bekend is, as "chillie bites".
Omdat dit hier maar ´n stryd is om goeie kwaliteit biltong te maak, juis as gevolg van daardie hoë lugvog, loop die vrou van die huis, toe ´n rukkie terug, ´n resep raak van jerky en besluit ons om dit op die proef te stel, juis as gevolg van die kunsmatige droog proses. In die vrieskas, ´n halwe skaapboud, wat wag om gebruik te word. Ontdooi en sny in repies. Ongeveer 2 kg vleis en daarvoor het ons die volgende bestanddele gebruik: ¾ koppie Worcestershire sous, ¾ koppie soja sous, 2 teelepels fyn swart peper, 1 teelepel gerookte paprika, ¼ teelepel cayenne peper, 1 teelepel knoffelpoeier ( nie knoffelsout nie), 1 teelepel uiepoeier en 1 eetlepel heuning. Die een groot voordeel hiervan, is dat mens kan eksperimenteer en bestanddele gebruik en weglaat volgens jou smaak. Hierdie resep, het vir ons baie goed gewerk en was ons baie tevrede.
Marineer die vleis vir enigiets van 3 tot 12 uur in hierdie mengsel, in die yskas. Maak seker dat die vleis goed bedek is. Plaas dit op bakrakkies, maar droog dit eers op papiervadoeke vooraf. Droog in oond teen ongeveer 80°C. Die droogproses, hang nou af van hoe dik jou vleis gesny was.
Op die oog af, nou nie ´n vreeslike aptytwekkende swart lekkerny nie, maar moenie dat die voorkoms van houtskool, jou afsit nie. Baie, baie na aan die ware Jakob. As ons nou in die toekoms, nie ons lus kan hou vir 'n tradisionele smulgereg nie, sal ons ons toevlug neem na jerky of dit sommer "chillie bites" noem. Om sommer net nog ´n foto te plaas, is daar een van ´n lekker varkboudjie, wat ons onlangs geniet het. Nie heeltemal Banting nie, maar die aartappeltjies moes net bykom.
Dit hoef nie gevries te word nie. ´n Goeie houer doen die ding. Dit sal in elk geval, weg wees, voor daar enigiets mee kan gebeur.
13 thoughts on "Jerky"
Julie 17, 2015 om 6:00 vm
Ai, hoe verlang ons nou na 'n lekker stukkie SA vleis……wat wou biltong of…jerky! Hier in Nigerië, is die rooivleis maar duur en taai! Geniet dit!
Julie 18, 2015 om 1:50 nm
Die taai, is vir my ´n groot probleem. Jy kan gerus ´n bietjie jerky probeer.
Julie 17, 2015 om 8:46 vm
Lyk maar nie te goed nie(grillerig moet ek sê). As jy sê dit proe goed glo ek jou. Het die woord "jerky" al hier gehoor. Moet bietjie navorsing daaroor doen. Ek sien jou fotos is nou mooi groot. Voel en lyk dit nou vir jou beter? Ek dink dit lyk perfek nou
Julie 18, 2015 om 1:42 nm
Ek stem, baie mense sal gril as hulle dit so sien, maar die smaak is mooi. Dankie, ja, uiteindelik het ek die foto´s reggekry, danksy julle hulp. Nou moet ek nog net my argief langs die blog kan plaas. Vir jou hulp, ook byvoorbaat dank.
Julie 18, 2015 om 8:35 nm
Julie 17, 2015 om 9:22 vm
Jy moet maar vir jou 'n biltongmaker (droogkassie) aanskaf. Hier op die Suidkus kan ons ook nie biltong maak op die gewone boere-manier nie, maar "hulle" sê die kassies werk goed.
Julie 18, 2015 om 1:40 nm
Daardie kassie troos net. Soos ek vir Tina gesê het, sodra daar kunsmatige hitte bykom, is die biltong nie meer soos ons daaraan gewoond is nie. Hier is die lugvog eenvoudig te hoog. Ons is bederf, biltong in die Suid-Vrystaat, moes ´n nag of wat, die ryp gevoel het en dan onder die stoep se dak droog geword het.
Julie 18, 2015 om 6:16 nm
Laat dink my aan my pa wat elke winter in Namibië (Suid-Wes soos ons hom geken het) gaan jag het. Dan hang hy die biltong in die motorhuis in die dak en sluit die deur om ons kinders uit te hou – motor staan buite. Daar was egter 'n venster en ek was die kleinste; het net mooi deur die gat gepas. En ek het oulik gesteel, net so een of twee per aand en dan het ek die biltonge mooi reggeskuif om die "gate" te verbloem. Dan het hy altyd gewonder, wanneer hy uiteindelik die oes afhaal, hoekom die biltong so "gekrimp" het.
Julie 17, 2015 om 5:51 nm
Ek stem vir Hester se kassie want die nat weer is niks goed vir die droogmaak nie.
Bly om te sien jou foto's is nou weer groot. Het jy 'n beter onderwyser gekry?
Julie 18, 2015 om 1:35 nm
Daardie kassie wil nie lekker biltong maak nie. Met die humiditeit, elke dag in die 90%, moet mens begin dink aan apparate wat die vog onttrek en dan is dit nie meer lekker nie. Enige kunsmatige hitte, al is dit net ´n gloeilamp, beinvloed die smaak. Wat die foto's betref, ek het almal se baie goeie raad neergeskryf en toe gesien wat ek moet doen. Baie dankie, nou moet ek net leer om ´n blokkie vir my argief te maak, so mooi soos joune so langs my blog. By voorbaat dankie vir die hulp daarmee.
Julie 22, 2015 om 5:09 vm
Nou maak jy my net lus vir biltong. Manlief sal maar moet gaan koop vandag. hahaha. Ek verkies myne met lekker dik stukke vet aan. 😆 Dis mos gesond. hahaha!
Daardie varkboud is my gunsteling ook. Manlief maak dit ook baie lekker in die oond. Ek sal my doodeet aan dit. 😀
Ek het lekker gelees. 😀
Julie 24, 2015 om 5:44 nm
Dankie vir die lees. Ja, ons het ook daardie biltong met die lekker vet op, verkies. Dit was nou in die dae, toe ons elke winter ´n bees geslag het, wat spesiaal gevoer is. Net toe het ons half skuldig gevoel oor die vet.